Tragédia (Ady Endre)
Süldő diák koromban történt:
Szerelmes lettem, de nagyon.
Egy egészséges, kis leányka
Volt az én földi angyalom.
Szerelmemet versekbe sírtam,
Átadtam néki, amit írtam
S ezt mind szivesen, keggyel vette ő
─ Lévén az apja sajtkereskedő.

Meguntam később verset írni,
Szerelmem is lett józanabb,
Rájöttem, hogy a versirásnál
Többet ér egy pár jó falat.
Őnáluk sokszor uzsonnáztam,
Amíg ─ végül ─ magam lejártam:
Szakított vélem, észrevette ő,
Hogy szerelmem csak azért tart még,
Mert kedves apja sajtkereskedő.
Versek